**MODEL D’ANUNCI DE NOTIFICACIÓ DEL SERVEI DE CEMENTIRI**

D’acord amb l’article 44 de la LPACAP quan els interessats en un procediment siguin desconeguts, s’ignori el lloc de la notificació o bé, un cop aquesta s’hagi intentat, no s’hagi pogut practicar, la notificació s’ha de fer per mitjà d’un anunci publicat al BOE. Prèviament i amb caràcter facultatiu, es pot publicar l’anunci al BOPG o al DOGC, al tauler d’edictes de l’Ajuntament de l’últim domicili de l’interessat o del consolat o secció consular de l’ambaixada corresponent.

El model d’anunci de notificació tindrà la següent estructura:

**ANUNCI DE NOTIFICACIÓ DE [Procediment]**

Exp. Núm.: [Número d’expedient]

[Fets i antecedents que l’acte administratiu que volem notificar on caldrà anonimitzar les dades dels titulars]

Per això, per mitjà d’aquest anunci es notifica aquest acte administratiu a les persones que puguin tenir la condició d’interessades en aquest procediment, i s’assenyala a aquest efecte que poden comparèixer a les dependències municipals per conèixer el contingut íntegre del procediment.

[Conseqüències i efectes de la notificació, si escau.]

Les normes i recomanacions que heu de tenir en compte en relació a la protecció de dades per tal que l’anunci compleixi amb tots els requeriments són:

* Identificarem la persona interessada exclusivament mitjançant el número complert del DNI, NIE o passaport (caràcters numèrics inclosos), sense publicar-ne el nom i cognoms.
* En cap cas s’ha de publicar el nom i cognoms de manera conjunta amb el número complet del DNI, NIE, passaport o document equivalent.
* En general, el RGPD no és d’aplicació a les dades de les persones difuntes, per tant podrem publicar les dades complertes, si la finalitat de l’anunci ho requereix.
* Es podrà fer referència al número d’expedient, o a altres codis o identificadors resultants del procediment, per complementar la identificació de la persona interessada o del procediment, evitant així la utilització de dades personals excessives.

**EXEMPLE D’ANUNCI DE NOTIFICACIÓ**

Cas d’una sepultura en què és procedent l’extinció del dret funerari, atès que ha transcorregut el termini de concessió i no s’ha pogut practicar la notificació a la persona titular. Donat que la publicació s’ha de practicar al BOE, hem de traduir al castellà l’anunci, que prèviament podem publicar de manera facultativa al BOPG o al DOGC. L’objectiu de l’anunci de notificació, a més de donar compliment a la normativa, és intentar localitzar altres interessats en el procediment, bàsicament pel que fa al dret a la conservació de les restes de la sepultura. Per tant, recomanem que hi constin els difunts inhumats a la sepultura. Tal com hem explicat anteriorment, la persona interessada, que en aquest cas és la que consta com a titular del nínxol, s’ha d’identificar únicament amb el seu DNI complet.

**Anunci de notificació del Decret d’alcaldia relatiu al procediment d’extinció del dret funerari del nínxol NX-001-2 del cementiri municipal de Sant Fictici**

Havent-se intentat notificar el Decret d’alcaldia núm. 1001/2022, d’1 de desembre de 2022, relatiu al procediment d’extinció del dret funerari del nínxol NX-001-2 del cementiri municipal de Sant Fictici per haver transcorregut el termini de concessió sense que hagi estat sol·licitada oportunament la renovació per mitjà d’una nova concessió, no s’ha pogut practicar la notificació a la persona titular del dret funerari de la sepultura pel fet d’estar en parador desconegut i absent del seu últim domicili conegut.

De conformitat amb el Reglament del servei de cementiri i amb el que estableix l’article 44 de la Llei 39/2015, d’1 d’octubre, del procediment administratiu comú de les administracions públiques, la notificació s’ha de fer per mitjà d’un anunci publicat al BOE si els interessats en un procediment són desconeguts, si s’ignora el lloc en què s’ha de practicar la notificació o bé si s’ha practicat sense èxit.

En relació amb el nínxol NX-001-2 del cementiri municipal de Sant Fictici, al llibre de registre del cementiri consten, quant a la concessió del dret funerari, les dades següents:

DNI del titular de la concessió: 99999999R

Data d’inici de la concessió: 1 d’octubre de 1972

Durada de la concessió: 50 anys

Fi de la concessió: 1 d’octubre de 2022

Al nínxol esmentat s’han practicat les inhumacions següents:

12 de novembre de 1972: Jan Pi Net

8 de maig de 2001: Nil Peu Ma

Per això, per mitjà d’aquest anunci es notifica aquest acte administratiu a les persones que puguin tenir la condició d’interessades en aquest procediment, i s’assenyala a aquest efecte que poden comparèixer a les dependències municipals per conèixer el contingut íntegre del procediment.

En cas que l’extinció del dret funerari es faci efectiva, s’hauran d’exhumar les restes de la sepultura, que seran traslladades a l’ossera general, d’acord amb el que estableix el Decret 297/1997, de 25 de novembre, pel qual s’aprova el Reglament de policia sanitària mortuòria i el Reglament del servei de cementiri, i el nínxol revertirà a favor de l’Ajuntament, que podrà concedir-ne noves concessions.